Chasa editura Südostschweiz: «Las minieras da S-charl»
L’editur Hanspeter Lebrument crititgescha la tenuta da la regenza

(mc) Il concern da medias Südostschweiz dirigì da Hanspeter Lebrument extenda sia activitad da fatschenta. Dacurt ha la nova Chasa editura Südostschweiz preschentà sia emprima publicaziun: «Las minieras istoricas da S-charl en Engiadina Bassa». En preschientscha da cusseglier guvernativ Claudio Lardi ha l’editur Hanspeter Lebrument crititgà vehement la tenuta dal chantun che ha surdà differents projects da cudeschs a chasas edituras ordaifer il chantun. La Chasa editura Rüegger che saja sut il tetg da la Südostschweiz saja vegnida sclausa repetidamain d’offrir e quai malgrà ch’il chantun haja stipulà cleras reglas per la surdada da lavur en sia lescha da submissiun. Uschia haja nagina interpresa grischuna gì la pussaivladad d’offrir per la realisaziun dal cudesch «Fraubünden» che saja la finala vegnì realisà da la Chasa editura NZZ a Turitg. Era tar l’incarica da stampa dal Fegl uffizial chantunal e dals uraris da viafier haja il chantun ignorà la lescha da submissiun ed uschia impedì che la Südostschweiz possia inoltrar ina offerta. La nova Chasa editura regiunala Südostschweiz saja ina resposta cunter questa tenuta. 

Chasa editura regiunala cun liom naziunal 
La nova Chasa editura regiunala Südostschweiz vegn annectada a la Chasa editura Rüegger che dispona da renum naziunal. Tenor Lebrument haja Rüegger documentà dapi 15 onns ch’ì saja pussaivel da transferir incaricas da blers milliuns da Turitg en il Grischun. La manadra da la Chasa editura Rüegger Myriam Engler ha accentuà la muntada d’ina chasa editura regiunala che stoppia far valair sin il martgà regiunal. Quai vul Engler cuntanscher cun la publicaziun d’ovras d’interess regiunal sco «Spezialitads grischunas» ni «Eveniments glarunais» che resplendian las realitads politicas, economicas, culturalas e socialas da las regiuns pertutgadas. Sin rucca saja ina publicaziun davart ils manaschis industrials da Glaruna ed in cudesch d’uffants en tudestg, rumantsch e talian. 
Il directur da la Südostschweiz Pressa SA Andrea Masüger ha accentuà ch’ins veglia documentar cun la nova chasa editura ch’il concern Südostschweiz na saja betg sulet capavel d’edir ina da las sis grondas gasettas da la Svizra, far radio e televisiun, mabain era edir cudeschs da qualitad en ina regiun perifera. 

Las minieras da S-charl da Martin Schreiber 
Durant passa dus decennis ha l’autur Martin Schreiber fatg retschertgas davart las anteriuras minieras da S-charl. Ils resultats da questas retschertgas davart las minas da plum ed argient èn ussa rimnadas en sia nova publicaziun entitulada «Der historische Bergbau bei S-charl im Unterengadin». Sin radund 90 paginas mussa Martin Schreiber co l’explotaziun da plum ed argient che è vegnida documentada per l’emprima giada l’onn 1317 è sa sviluppada. Sia lavur da retschertga n’ha betg manà l’autur mo en ils lungs corridors sutterrans da las minieras, mabain era en archivs e bibliotecas. 
Sco quai che il collavuratur scientific dal Servetsch archeologic dal Grischun Jürg Rageth ha accentuà a la vernissascha dal cudesch haja Schreiber giudì durant sia lavur la confidenza cumplaina da perscrutar las minieras che sajan atgnamain en possess dal chantun. Il cudesch saja ritgamain illustrà cun maletgs en colur ed accumpagnà da skizzas e plans che levgeschan la chapientscha. 
Martin Schreiber: Der historische Bergbau bei S-charl im Unterengadin. Chasa editura Südostschweiz. 96 paginas, 32 francs.